钦定古今图书集成/理学汇编/学行典/第263卷 > 刘虬
## 钦定古今图书集成/理学汇编/学行典/第263卷 > 刘虬

按《南齐书高逸传》：“刘虬，字灵预，南阳涅阳人也。旧族
徙居江陵。虬少而抗节好学，须得禄便隐。宋太始中，
仕至晋平王骠骑记室、当阳令。罢官归家，静处断谷，
饵术及胡麻。建元初，豫章王为荆州，教辟虬为别驾，
与同郡宗测、新野庾易并遣书礼请，虬等各修笺答，
而不应辟命。永明三年，刺史庐陵王子卿表虬及同”
郡宗测、宗尚之、庾易、刘昭五人，请加蒲车束帛之命。
诏征为通直郎，不就。竟陵王子良致书通意，虬答曰：
“虬四节卧病，三时营灌，畅馀阴于山泽，托暮情于鱼
鸟，宁非唐虞重恩，周召宏施。虬进不研机入元，无洙
泗稷馆之辩；退不凝心出累，非蒙间树下之节。远泽
既洒，仁规先著，谨收樵牧之嫌，敬加”轼鼍之义。虬精
信释氏，衣麤布衣，礼佛长斋，注《法华经》，自讲佛义。以
江陵西沙洲去人远，乃徙居之。建武二年，诏征国子
博士，不就。其冬虬病，正昼有白云徘徊檐户之内，又
有香气及磬声，其日卒，年五十八。刘昭与虬同宗，州
辟祭酒从事，不就，隐居山中。